# REZOLŪCIJA MSC.457(101)

**(pieņemta 2019. gada 13. jūnijā)**

# GROZĪJUMI STARPTAUTISKAJĀ UGUNSDROŠĪBAS SISTĒMU KODEKSĀ (*FSS* KODEKSĀ)

KUĢOŠANAS DROŠĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 28. panta b) punktu par Komitejas funkcijām;

ATSAUCOTIES ARĪ uz rezolūciju MSC.98(73), ar kuru tā pieņēma Starptautisko ugunsdrošības sistēmu kodeksu (turpmāk – *FSS* kodekss), kas ir kļuvis obligāts saskaņā ar 1974. gada Starptautiskās konvencijas par cilvēku dzīvības aizsardzību jūrā (turpmāk – Konvencija) II-2. nodaļu;

PAPILDUS ATSAUCOTIES uz Konvencijas VIII panta b) punktu un II-2. nodaļas 3. noteikuma 22. punktu par *FSS* kodeksa grozīšanas procedūru;

savā 101. sesijā IZSKATĪJUSI ierosinātos FSS kodeksa grozījumus, kas izplatīti saskaņā ar Konvencijas VIII panta b) apakšpunkta i) daļu,

1. PIEŅEM saskaņā ar Konvencijas VIII panta b) punkta iv) apakšpunktu *FSS* kodeksa grozījumus, kuru teksts iekļauts šīs rezolūcijas pielikumā;

2. NOSAKA saskaņā ar Konvencijas VIII panta b) punkta vi) apakšpunkta 2. daļas bb) punktu, ka minētie grozījumi tiks uzskatīti par pieņemtiem 2023. gada 1. jūlijā, ja vien pirms šā datuma vairāk nekā viena trešdaļa Konvencijas līgumslēdzēju valdību vai tādas līgumslēdzējas valdības, kuru kopējā tirdzniecības flote veido ne mazāk kā 50 % no pasaules tirdzniecības flotes bruto tilpības, nav darījušas zināmus savus iebildumus pret grozījumiem;

3. AICINA līgumslēdzējas valdības ņemt vērā, ka saskaņā ar Konvencijas VIII panta b) punkta vii) apakšpunkta 2. daļu grozījumi stājas spēkā 2024. gada 1. janvārī pēc to pieņemšanas saskaņā ar iepriekšminēto 2. punktu;

4. LŪDZ ģenerālsekretāram atbilstoši Konvencijas VIII panta b) punkta v) apakšpunktam nosūtīt visām Konvencijas līgumslēdzējām valdībām šīs rezolūcijas un tās pielikumā iekļauto grozījumu teksta apliecinātas kopijas;

5. LŪDZ ARĪ ģenerālsekretāram nosūtīt šīs rezolūcijas un tās pielikuma kopijas visiem tiem organizācijas dalībniekiem, kuri nav Konvencijas līgumslēdzējas valdības.

PIELIKUMS

# GROZĪJUMI STARPTAUTISKAJĀ UGUNSDROŠĪBAS SISTĒMU KODEKSĀ (*FSS* KODEKSĀ)

**15. NODAĻA**

**INERTĀS GĀZES SISTĒMAS**

# 2. Tehniskās specifikācijas

**2.2. Prasības attiecībā uz visām sistēmām**

# 2.2.3.2. Inertās gāzes līnijas

1. 2.2.3.2.1. punkts tiek aizstāts ar šādu redakciju:

“2.2.3.2.1. Inertās gāzes maģistrāle var būt sadalīta divos vai vairākos atzarojumos aiz vienvirziena ierīcēm, kas ir noteiktas 2.2.3.1. punktā.”

2. 2.2.3.2.6. punkts tiek aizstāts ar šādu redakciju:

“2.2.3.2.6. Nodrošina aprīkojumu, kas ļautu inertās gāzes maģistrālei pieslēgt ārēju inertās gāzes padevi. Šajā aprīkojumā ietilpst 250 mm nominālā caurules izmēra skrūvju atloks, kas ir izolēts ar vārstu no inertās gāzes maģistrāles un ir novietots aiz pretvārsta. Atloka konstrukcijai jāatbilst attiecīgajai klasei, kas norādīta standartos, kuri pieņemti attiecībā uz citu ārējo savienojumu konstrukciju kuģa kravas cauruļvadu sistēmā.”

# 2.2.4. Indikatori un trauksmes signālu ierīces

3. 2.2.4.2. punkts tiek aizstāts ar šādu redakciju:

“2.2.4.2. Uzstāda aprīkojumu, kas inertās gāzes padeves laikā nepārtraukti rāda un pastāvīgi reģistrē:

2.2.4.2.1. spiedienu inertās gāzes maģistrālēs aiz vienvirziena ierīcēm un

2.2.4.2.2. inertās gāzes skābekļa saturu.”